Det var to spændte socialdemokratiske kandidater, der måtte vente til fredag eftermiddag med at finde ud af, om de var valgt til regionsrådet eller ej. I første omgang havde Morten Klessen fået en stemme mere end Lis Mancini. Og dermed havde han den 41. og sidste plads i regionsrådet. Ved fintællingen viste det sig, at de begge havde fået flere stemmer end først optalt: Morten Klessen fik fire stemmer flere og Lis Mancini otte stemmer flere. Og fintællingen resulterede i, at Lis Mancini fik 1404 stemmer i alt. Mens Morten Klessen fik 1401 stemmer i alt, skriver han på Facebook. - Jeg har før været foran og alligevel tabt! Det skete så igen, skriver Morten Klessen. Dermed er Lis Mancini genvalgt til regionsrådet, hvor hun har siddet siden 2010.
En fintælling af stemmer på to socialdemokratiske kandidater til regionsrådet resulterede i, at Morten Klessen måtte afgive sit mandat til Lis Mancini.